Տելեկոմ Արմենիա

Տելեկոմ Արմենիա ԲԲԸ-ն (ապրանքանիշը՝ Team Telecom Armenia) Հայաստանում հեռահաղորդակցության ոլորտում գործող ընկերություն է, որը տրամադրում է բջջային և ֆիքսված ինտերնետի, թվային հեռուստատեսության, բջջային և ֆիքսված հեռախոսակապի ծառայություններ։ 

Այն այժմ գործում է Team Telecom Armenia, իսկ նախկինում` Beeline և ԱրմենՏել ապրանքանիշերի ներքո։ Ընկերությունը ներկայումս ունի շուրջ 2000 աշխատակից։ 

Ընկերության գլխամասային գրասենյակը գտնվում է Երևան քաղաքի Ազատության պողոտայի 24/1 հասցեով։

Պատմություն 
Team Telecom Armenia-ն պատկանում է «ԹԻՄ» ՓԲԸ-ին, որը հիմնադրվել է հայ գործարարներ Հայկ և Ալեքսանդր Եսայանների կողմից։ 2020 թվականի նոյեմբերին «ԹԻՄ» ՓԲԸ-ն (իրավանախորդը՝ «ԹԻՄ» ՍՊԸ)  ձեռք բերեց «ՎԵՈՆ Արմենիա» ՓԲԸ-ի (Beeline ապրանքանիշ) 100% բաժնետոմսերը՝ դառնալով Հայաստանում հեռահաղորդակցության առաջին ենթահամակարգի ժառանգորդը։ Գործարքից հետո «Վեոն Արմենիա» ՓԲԸ-ն վերանվանվել է «Տելեկոմ Արմենիա» ՓԲԸ-ի, որը մինչև վերաբրենդավորումը գործել է Beeline ապրանքանիշի ներքո։

Գործունեություն 
2021 թվականին ընկերությունը Nokia-ի հետ համագործակցությամբ սկսել է տարածաշրջանում եզակի՝ 25 Գբ/վ արագությամբ, 25G-PON տեխնոլոգիայով NGN (Next Generation Network) ցանցի կառուցումը։ 2022-ին ցանցը հասանելի է դարձել մարզային 7 խոշոր քաղաքներում, 3 գյուղերում, ինչպես նաև Երևանի Դավթաշեն, Արաբկիր ու Ավան վարչական շրջաններում։ 

«Տելեկոմ Արմենիա» ԲԲԸ-ն հիմնովին վերազինեց և բարելավեց DWDM ցանցը, ինչը հնարավորություն ընձեռեց ակտիվորեն մուտք գործելու դեպի Մերձավոր Արևելք տարանցիկ կապուղիների և ինտերնետի վաճառքի շուկա։ Կարճ ժամանակահատվածում ընկերությունը դարձավ տարածաշրջանի՝ դեպի Մերձավոր Արևելք տարանցիկ կապուղիներ և ինտերնետ արտահանող խոշորագույն ընկերություններից մեկը։ Ներկայումս ընկերությունը ծառայություններ է մատուցում Մերձավոր Արևելքի ավելի քան 5 երկրների հեռահաղորդակցության ոլորտի առաջատար կազմակերպություններին։

Այս ցանցի կառուցման, երկրում գերարագ ինտերնետի հասանելիությունը բարելավելու ու Հայաստանում հզոր թվային տնտեսությանն աջակցելու նպատակով 2022-ին Team Telecom Armenia-ն Միջազգային ֆինանսական կորպորացիա (IFC) և Վերակառուցման և զարգացման եվրոպական բանկ (EBRD) միջազգային ֆինանսական կառույցներից, ինչպես նաև Ամերիաբանկից ներգրավել է 45 մլն դոլարի ֆինանսավորում։

Այժմ Team Telecom Armenia-ն տրամադրում է 2G (GSM), 3G (UMTS) և 4G (LTE) ստանդարտի շարժական կապ, ամրակցված հեռախոսակապի ծառայություններ, ապահովում է ինտերնետ հասանելիություն FTTH, FTTB, VDSL և ADSL տեխնոլոգիաներով։ Ընկերությունը մատուցում է նաև թվային հեռուստատեսության IPTV և OTT ծառայություններ։ Team TV-ի բաժանորդներն ունեն շուրջ 190 տեղական ու միջազգային առաջատար հեռուստաալիքներ հեռուստացույցով կամ բջջային հեռախոսով, ինչպես նաև catch-up ֆունկցիայի շնորհիվ՝ եթերաժամից հետո 7 օրվա ընթացքում նախընտրելի հաղորդումը, ֆիլմը կամ հեռուստատեսային ծրագիրը դիտելու հնարավորություն։

Ընկերության My Team հավելվածի միջոցով բաժանորդները կարողանում են մեկ հպումով ստուգել հաշվեկշռի և փաթեթների մնացորդները, փոփոխել սակագնային փաթեթները, ակտիվացնել ավտոմատ վճարումներ, ինչպես նաև ծանոթանալ Team Telecom Armenia-ի ամենավերջին նորություններին ու ակցիաներին և կատարել գնումներ E-shop առցանց խանութից։ 

2022 թվականից Team Telecom Armenia-ի 18 գրասենյակներում տեղակայված «ԹԻՄ ՓԵՅ» ՓԲԸ (Team Pay) վճարահաշվարկային ընկերության մասնաճյուղերում կարելի է կատարել ֆինանսական գործարքներ «մեկ պատուհան» սկզբունքով»։ Team Pay բջջային հավելվածի թողարկումը նախատեսվում է 2023-ին։

Կորպորատիվ սոցիալական պատասխանատվություն 
Կորպորատիվ սոցիալական պատասխանատվության շրջանակներում ընկերությունն աջակցում է տեխնոլոգիական, կրթական ու գիտական, ինչպես նաև բնապահպանական նախագծերի, նպաստում հայկական բովանդակության ստեղծմանն ու տարածմանը, աջակցում մարզերի զարգացմանը, ինչպես նաև թիմային ոգին խրախուսող նախաձեռնությունների։

Ծանոթագրություններ

Արտաքին հղումներ 

2020 հիմնադրումներ Հայաստանում
Հայաստանի հեռահաղորդակցական ընկերություններ
Հայաստանի Ինտերնետ պրովայդերներ